b'\n_START_ARTICLE_\nRugbyn SM-sarja\n_START_PARAGRAPH_\nRugbyn SM-sarja on rugby unionin korkein sarjataso Suomessa. Suomen rugbyliiton j\xc3\xa4rjest\xc3\xa4m\xc3\xa4\xc3\xa4 kilpailua on pelattu yht\xc3\xa4jaksoisesti vuodesta 2002 l\xc3\xa4htien. _NEWLINE_Sarja pelataan kes\xc3\xa4kuukausina rugbymaalein varustetuilla nurmikentill\xc3\xa4. Vuosina 2012 ja 2013 SM-sarjassa pelasi viisi joukkuetta kaksinkertaisen sarjan, jonka voittanut joukkue p\xc3\xa4\xc3\xa4si suoraan finaaliin pelaamaan 2. ja 3. sijojen keskin\xc3\xa4isen semifinaalin voittanutta joukkuetta vastaan. Vuonna 2014 sarjaj\xc3\xa4rjestelm\xc3\xa4 uusittiin kokonaan, ja mestaruussarja pelattiin 10 joukkueen kesken yksinkertaisena sarjana, jonka j\xc3\xa4lkeen pudotuspeleiss\xc3\xa4 pelattiin semifinaalit ja finaalit. Uudet joukkueet sarjaan olivat Old Town Shamrocks (Porvoo), Vaasa Wolves, Kuopio Rugby Club, Pori Bombers ja Espoo Rugby Club. Vuonna 2015 Vaasa Wolves joutui luovuttamaan sarjapaikkansa pelaajaresurssien puutteiden vuoksi. _NEWLINE_Vuonna 2018 pelattavassa mestaruussarjassa on mukana kuusi joukkuetta. Uutena joukkueena sarjaan nousee virolainen Tallinna Kalev Rugby Club._NEWLINE_SM-sarjan alapuolella on kuuden joukkueen 1-divisioona, joukkueista yksi on SM-sarjaseuran kakkosjoukkue. Divisioonan runkosarjan nelj\xc3\xa4 parasta pelaavat kesken\xc3\xa4\xc3\xa4n v\xc3\xa4lier\xc3\xa4t, joiden voittajat pelaavat kesken\xc3\xa4\xc3\xa4n divisioonafinaalin, jonka voittaja nousee SM-sarjaan kaudelle 2019.\n_START_SECTION_\nDokumenttielokuva\n_START_PARAGRAPH_\nElokuvaohjaaja Mika Ronkainen seurasi kuvausryhmineen OYUS Rugby -joukkuetta, sen j\xc3\xa4seni\xc3\xa4 ja pelej\xc3\xa4 Rugbyn SM-sarjassa vuonna 2007. Materiaalista leikattu elokuva Freetime Machos tuli Suomessa teatterilevitykseen maaliskuussa 2010.'